Document ID: 32010R0498

РЕГЛАМЕНТ (ЕС) № 498/2010 НА КОМИСИЯТА
от 9 юни 2010 г.
за забрана на риболовни дейности от страна на кораби с мрежи гъргър под флага на Франция или Гърция или регистрирани във Франция или Гърция, извършващи риболов на червен тон в Атлантическия океан, на изток от 45° западна дължина, и в Средиземно море
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1224/2009 на Съвета от 20 ноември 2009 година за създаване на система за контрол на Общността за гарантиране на спазването на правилата на общата политика в областта на рибарството (1), и по-специално член 36, параграф 2 от него,
като има предвид, че:
(1)
В Регламент (ЕC) № 53/2010 на Съвета от 14 януари 2010 г. за установяване на възможностите за риболов на определени рибни запаси и групи от рибни запаси за 2010 г., приложими във водите на ЕС и за корабите на ЕС във води, които подлежат на ограничения на улова, и за изменение на регламенти (ЕО) № 1359/2008, (ЕО) № 754/2009, (ЕО) № 1226/2009 и (ЕО) № 1287/2009 (2) се определя количеството червен тон, което може да бъде уловено през 2010 г. от риболовните кораби на Европейския съюз в Атлантическия океан, на изток от 45° западна дължина, и в Средиземно море.
(2)
В Регламент (ЕО) № 302/2009 на Съвета от 6 април 2009 г. относно многогодишен план за възстановяване на червения тон в източната част на Атлантическия океан и в Средиземно море, за изменение на Регламент (ЕО) № 43/2009 и за отмяна на Регламент (ЕО) № 1559/2007 (3) се изисква държавите-членки да уведомяват Комисията за индивидуалните квоти, разпределени на техните кораби с дължина над 24 метра.
(3)
Общата политика в областта на рибарството цели осигуряване на дългосрочната жизнеспособност на сектор Рибарство посредством устойчива експлоатация на живите водни ресурси, основана на подхода на предпазливост.
(4)
В съответствие с член 36, параграф 2 от Регламент (ЕО) № 1224/2009 въз основа на информацията, предоставяна от държавите-членки, или по своя собствена инициатива, когато Комисията установи, че възможностите за риболов за Европейския съюз, държава-членка или група от държави-членки се смятат за изчерпани, тя информира съответните държави-членки за това и забранява риболовните дейности в съответната зона, със съответното съоръжение, спрямо съответния запас, група от запаси или от страна на флота, участващ в тези специфични риболовни дейности.
(5)
Информацията, с която Комисията разполага, показва, че възможностите за риболов на червен тон в Атлантическия океан на изток от 45° западна дължина и в Средиземно море, отпуснати на кораби с мрежи гъргър под флага на или регистрирани във Франция или Гърция, ще се считат за изчерпани на 9 юни 2010 г.
(6)
Следователно е необходимо Комисията да забрани, считано от 10 юни 2010 г., 00,00 часа, риболова на червен тон в Атлантическия океан, на изток от 45° западна дължина и в Средиземно море, извършван от кораби с мрежи гъргър под флага на или регистрирани във Франция или Гърция,
ПРИЕ НАСТОЯЩИЯ РЕГЛАМЕНТ:
Член 1
Считано от 10 юни 2010 г., 00,00 часа, се забранява риболовът на червен тон в Атлантическия океан, на изток от 45° западна дължина и в Средиземно море, извършван от кораби с мрежи гъргър под флага на или регистрирани във Франция или Гърция.
Считано от същата дата се забранява и задържането на борда, поставянето в садки за угояване или отглеждане, трансбордирането, прехвърлянето или разтоварването на суша на този запас, уловен от посочените кораби.
Член 2
Влизане в сила
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 юни 2010 година.

Labels: 8
18
6